Kadúc, Miroslav, poslanec NR SR (2015-03-18):
Ďakujem pekne. Vážený pán predsedajúci, vážené kolegyne, kolegovia, žijeme v zvláštnej krajine. Dnes sa pred kamerami objavujú alebo v médiách celkovo rôzni ľudia, úspešní podnikatelia a to nie sú len, to nie je len vlastník stavebnej firmy, ale aj zástupca jednej väčšej poisťovne, vlastník jednej väčšej nebankovky a média ich vykresľujú ako úspešných podnikateľov a ľudia im častokrát, často ich žerú a tlieskajú im, akí sú superúspešní. Málokto si ale uvedomuje, že práve títo ľudia vyciciavajú tých bežných ľudí, tých, ktorí živia tento štát. My, čo tu sedíme, by sme práve takýmto ľuďom, tým, ktorí vyciciavajú tých slabších, mali by sme im to zabrániť robiť a všetci do jedného. Ja s mojimi kolegami a myslím si, že na strane opozície je takých ľudí nepochybne viacej, sa s týmto zmieriť proste odmietame. A aj ten pohľad na dnešného podnikateľa je pomerne zvrátený, tých, ktorí ľudí naozaj bedačia, velebíme a tých, ktorí makajú, tých ideme – a táto vláda je v tom špecialista – tých ideme regulovať, kameňovať, bombardovať akýmikoľvek obmedzeniami, zvyšovaním daní či odvodov. Tu si prepožičiam alebo budem parafrázovať výrok Winstona Churchilla, ktorý o podnikateľoch povedal plus-mínus nasledovné: „Mnohí v podnikateľovi vidia prašivého vlka, ktorého treba zabiť, iní kravu, ktorá sa dá nepretržite dojiť, ale iba málokto v ňom vidí človeka, ktorý ťahá voz.“ V tomto prípade, ktorý ťahá štát. A musím povedať, že má šokuje dlhoročná ľahostajnosť vládnych poslancov k tomu, ako pristupujú k tomuto problému. A nie preto, že v zásade rozumiem, aj keď nesúhlasím s tým, že ide častokrát o ich sponzorov, ale preto, že tento ich perpetuum mobile proste nie je väčší a že koniec koncov to nie je perpetuum mobile a že ničením podnikateľov vrhajú tento štát do biedy. Koniec koncov ukázala to agentúra Bloomberg nedávno, ktorá nás zaradila medzi 15 najbiednejších krajín spomedzi vyhodnocovaných krajín. Taký, taký je stav a nehovorím ho ja, ale hovorí ho zase renomovaná agentúra. Bolo tu povedané, že tento návrh nie je dobrý, že treba inštitúcie, že aby fungovali správne inštitúcie, predovšetkým súdy. No, samozrejme, je to pravda. Len musíme si povedať, že niektorí v týchto laviciach a vo vláde sedeli ix rokov a mali priestor aj čas nastaviť ten systém tak, aby fungoval. Tú šancu proste premrhali. Uznávam, že predchádzajúca vláda skončila predčasne. Ale viacerí v tejto sále, viacerí vo vláde, mali priestor s týmto stavom niečo urobiť. Iba sa na to dívali, a to špeciálne, nech sa im to páči, alebo nie, kolegovia z KDH. Mali 25 rokov priestor. Nič s týmto problémom proste neurobili. Je super, že ideme chrániť subdodávateľov. Strašne rád za to budem hlasovať. Ale to je tiež iba následok. Vy ste pomohli vytvoriť podmienky, ktoré, ktoré bedačia tých podnikateľov. Viete, my nikdy nevymyslíme taký systém, ktorý bude dokonalý. Preto by mala fungovať zodpovednosť, či už je to správcu konkurznej podstaty, sudcu, ale aj v konečnom dôsledku vlastníka tej firmy. Toto tu proste neexistuje. A to je to, čo vám vyčítam, kolegovia na oboch stranách. Práve preto, že nie je tu zodpovednosť a nie je tu motivácia plniť, keď už nie právne záväzky, tak záväzky morálne. Keď už chýba motivácia toho vlastníka splniť veriteľom to, čo im dlží, nie je iný spôsob, podľa mňa nie je iný spôsob, ako preniesť vlastnícke práva z nejakej firmy na toho veriteľa. Pretože iba ten veriteľ má motiváciu k tomu, aby dostal zaplatené svoje dlhy. Nikto iný. A práve preto ja tento návrh, aj keď nie som jeho predkladateľom, veľmi rád podporím. A keď sú tam nejaké chyby, kolegovia z opozície, z vládnej strany, poďme ich napraviť. Ďakujem.